【明報專訊】自資院校香港珠海學院(下稱學院)最近有人事變動,喺2022年底接任校長嘅陳致,今年2月公布回巢,返內地珠海「北師港浸大」(UIC)做校長。Emily留意到,學院校網「管理架構」版面今個月更新咗,顯示由常務副校長張珍做署理校長,但撳入「校長的話」嗰版,下款就話署理校長叫「張楨」,至於「校董會」成員名單嗰頁,就稱呼佢做「ZHANG Jane女士」,一個校網有唔同嘅名。Emily向校方查詢後,噚晚見網站「校長的話」文章下款,已改番做「張珍」。
學院傳訊及公共關係處噚日同Emily講,署理校長正確嘅名係「張珍」。睇番校網介紹,話張珍1992年獲北京大學法學學士學位,1998年獲美國賓夕法尼亞大學法學碩士學位,曾經喺中外教育機構做管理要職。
校長「張珍」變「張楨」
張珍喺「校長的話」欄目話,校方致力將學院發展成一間「文、理、商並重的應用型綜合私立大學」,又話學院正迎來全新里程碑,佢期待帶領學院喺香港呢個中西文化薈萃之地站穩,並依靠日益繁榮同強大嘅祖國,共同努力,為社會培養更多具備中國情懷、國際視野同社會責任感嘅優秀人才。